Politiet avslutter søket etter fryktet bil gjennom isen
Alle nødetater rykket ut da det kom inn melding om en mulig bil som hadde kjørt gjennom isen ved Dillingøy i Østfold søndag ettermiddag. Bakgrunnen var bilspor som tilsynelatende førte til et hull i isen. Etter et omfattende søk i området ble søket avsluttet melder politiet klokken 15.38.- Det er ikke funnet grunn til at noe galt har skjedd. Disse sporene fortsetter på andre siden av råket og det har blitt søkt uttømmende på stedet. Det er kun tre fire meter dypt på stedet, og dykkere har undersøkt området flere ganger, sier redningsleder Edvard Middelthon ved Hovedredningssentralen i Sør-Norge. Ifølge Middelthon har det heller ikke kommet inn meldinger om savnede personer i området. Politiet mottok melding om den mulige ulykken klokken 14.20 søndag ettermiddag. - Vi er på stedet for å undersøke et bilspor som en melder har sett. Bilsporene går ut til en råk i isen, sa Tommy Moen, operasjonsleder ved Østfold politidistrikt til VG Nett tidligere søndag ettermiddag. Han anslår at bilsporet er om lag 200 meter langt, på isen nord for Dillingøy i Østfold. Alle nødetater er på stedet, også Sea King-helikopter og dykkere.Klokken halv fire opplyste Hovedredningssentralen i Sør-Norge at et Sea King-helikopter som tidligere sirklet over området var trukket tilbake. - Det har gått over en time siden observasjonen, og da er det ikke liv å redde, sier redningsleder Edvard Middelthon. Klokken 15.38 opplyser politiet at de ikke har funnet tegn til hverken bil, bensin, mennesker eller andre ting som skulle tilsi at en bil har kjørt gjennom isen.
Et bilspor som slutter ved en råk i isen ved Dillingøy i Østfold førte til full alarm. Søket ble avsluttet uten funn.